Document ID: 32006R1468

KOMISSION ASETUS (EY) N:o 1468/2006,
annettu 4 päivänä lokakuuta 2006,
maito- ja maitotuotealan maksun vahvistamisesta annetun neuvoston asetuksen (EY) N:o 1788/2003 soveltamista koskevista yksityiskohtaisista säännöistä annetun asetuksen (EY) N:o 595/2004 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maito- ja maitotuotealan maksun vahvistamisesta 29 päivänä syyskuuta 2003 annetun neuvoston asetuksen (EY) N:o 1788/2003 (1) ja erityisesti sen 3 artiklan 3 kohdan ja 24 artiklan,
sekä katsoo seuraavaa:
(1)
Jotta voitaisiin varmistaa komission asetuksen (EY) N:o 595/2004 (2) 8 artiklan 4 kohdassa ja 11 artiklan 4 kohdassa säädettyä tilakohtaisen viitemäärän ilmoittamisen määräaikaa koskevien sääntöjen ja peruutusehtoja tai hyväksyntää koskevien sääntöjen yhdenmukainen täytäntöönpano, kyseisiä säännöksiä olisi selvennettävä. Jotta helpotettaisiin lisäksi jäsenvaltioiden toimesta tapahtuvaa hallinnointia, mainituissa artikloissa säädettyjä määräaikoja olisi mukautettava.
(2)
Asetuksen (EY) N:o 595/2004 10 artiklassa säädetään, miten maidon rasvapitoisuus olisi otettava huomioon laadittaessa määriä koskevaa lopullista tilitystä. Kokemus on osoittanut, että eräisiin tuottajiin, joita koskeva viiterasvapitoisuus on erittäin korkea eikä se ole edustava niiden nykyisen maitokarjan ja maidontuotannon kannalta, voidaan soveltaa huomattavaa rasvapitoisuuden oikaisua. Jotta rasvapitoisuuden oikaisumekanismia ei käytettäisi epäoikeudenmukaisella tavalla, olisi vahvistettava rasvapitoisuuden negatiivista oikaisua koskeva enimmäismäärä. Kyseistä säännöstä on kuitenkin aiheellista soveltaa asetuksen (EY) N:o 1788/2003 1 artiklan 1 kohdassa tarkoitetusta, 1 päivänä huhtikuuta 2007 alkavasta kahdentoista kuukauden jaksosta alkaen, jotta uudet järjestelyt eivät vaikuttaisi nykyisen kahdentoista kuukauden jaksolla kaupan pidettäviin maitomääriin.
(3)
Asetuksen (EY) N:o 1788/2003 3 artiklan 1 kohdan mukaisesti jäsenvaltioiden on suoritettava maksu vuosittain 16 päivän lokakuuta ja 30 päivän marraskuuta välisenä aikana. Sen vuoksi olisi muutettava asetuksen (EY) N:o 595/2004 15 artiklassa vahvistettua määräaikaa, jonka kuluessa Euroopan maatalouden tukirahastolle kuuluva maksu on suoritettava ja ilmoitettava.
(4)
Asetuksen (EY) N:o 595/2004 26 artiklan 3 kohdassa säädetään, että mainitun asetuksen liitteessä I olevan kyselylomakkeen päivitys on toimitettava komissiolle asianmukaisesti täytettynä asetuksen (EY) N:o 1788/2003 8 artiklan 2 kohdan b alakohdan mukaisesti ja ennen kunkin vuoden 1 päivää joulukuuta, 1 päivää maaliskuuta, 1 päivää kesäkuuta ja 1 päivää syyskuuta. Kyseisten päivitysten vuoksi maksun määrä voi muuttua. Sen vuoksi olisi vahvistettava se, miten asetuksen (EY) N:o 1788/2003 3 artiklan mukaisesti Euroopan maatalouden tukirahastolle suoritettaviksi kuuluvat mukautetut määrät olisi ilmoitettava.
(5)
Jäsenvaltiot määrittelevät asetuksen (EY) N:o 595/2004 16 artiklan 1 kohdan mukaisesti etuoikeutetut tuottajaluokat liikaa maksetun määrän uudelleenjakoa varten yhden tai useamman perusteen mukaan. Kokemus on osoittanut, että jäsenvaltiot tarvitsevat etuoikeusluokkien selkiyttämistä ja enemmän joustavuutta niiden määrittelyyn.
(6)
Asetuksen (EY) N:o 1788/2003 3 artiklan 1 kohdan mukaisesti jäsenvaltioiden on suoritettava maksusta 99 prosenttia Euroopan maatalouden tukirahastolle. Jos jäljelle jäävää yhden prosentin määrää ei tarvita kokonaisuudessaan vararikkotapauksiin tai tapauksiin, joissa jotkut tuottajat eivät pysty suorittamaan maksua lainkaan, jäsenvaltioiden olisi sallittava käyttää jäljelle jäävä määrä mainitun asetuksen 13 artiklan 1 kohdassa säädettyjen liikaa maksetun määrän uudelleenjakoa koskevien perusteiden mukaisesti.
(7)
Suoramyyntiä harjoittavien tuottajien on asetuksen (EY) N:o 595/2004 24 artiklan 6 kohdan mukaisesti pidettävä saatavilla tuotettua maitoa ja maitotuotteita koskeva kirjanpito, myös niiden tuotettujen tuotteiden osalta, joita ei ole myyty tai siirretty. Kyseisten kirjanpitovaatimusten katsotaan olevan suhteettomia sellaisten pienten suoramyyntiä harjoittavien tuottajien kannalta, jotka tuottavat vähäisiä, alle 5 000 kilogramman määriä maitoekvivalenttina. Kyseiset tuottajat olisi sen vuoksi vapautettava maidon ja maitotuotteiden, joita ei ole myyty tai siirretty, kirjanpitovelvollisuudesta.
(8)
Sen vuoksi asetusta (EY) N:o 595/2004 olisi muutettava.
(9)
Tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 595/2004 seuraavasti:
1)
Korvataan 8 artiklan 4 kohta seuraavasti:
”4. Jos ilmoitusta ei ole tehty ennen 15 päivää kesäkuuta, jäsenvaltioiden on toimitettava ostajalle 15 työpäivän kuluessa virallinen ilmoitus siitä, että ilmoitus on jätettävä 15 päivän kuluessa. Jos ilmoitusta ei ole tehty ennen kyseisen ajan päättymistä, jäsenvaltioiden on joko peruttava hyväksyntä tai vaadittava kyseisen maidon määrään ja väärinkäytöksen vakavuuteen suhteutetun summan maksamista.
Edellä olevaa 3 kohtaa sovelletaan edelleen virallista ilmoitusta seuraavana määräaikana.”
2)
Lisätään 10 artiklan 1 kohdan kolmannen alakohdan jälkeen alakohta seuraavasti:
”Jos kolmatta alakohtaa sovellettaessa tuottajan toimittaman maidon mukautettu määrä on alle 75 prosenttia tosiasiallisesti toimitetun maidon määrästä ja jos tuottajaa koskeva rasvapitoisuuden viitemäärä on yli 4,5 prosenttia, tilakohtainen tilitys on laadittava 75 prosentin perusteella tosiasiallisesti toimitetun maidon määrästä.”
3)
Korvataan 11 artiklan 4 kohta seuraavasti:
”4. Jos ilmoitusta ei ole tehty ennen 15 päivää kesäkuuta, jäsenvaltioiden on toimitettava ostajalle 15 työpäivän kuluessa virallinen ilmoitus siitä, että ilmoitus on jätettävä 15 päivän kuluessa. Jos ilmoitusta ei ole jätetty kyseisen ajan päättyessä, asianomaisen tuottajan suoramyynnin viitemäärä palautuu kansalliseen varantoon. Tämän artiklan 3 kohdan ensimmäistä alakohtaa sovelletaan edelleen virallista ilmoitusta seuraavana määräaikana.”
4)
Muutetaan 15 artikla seuraavasti:
a)
Korvataan 1 ja 2 kohdassa ilmaisu ”syyskuuta” ilmaisulla ”lokakuuta”.
b)
Korvataan 3 kohta seuraavasti:
”3. Jäsenvaltioiden on ilmoitettava Euroopan maatalouden tukirahastolle asetuksen (EY) N:o 1788/2003 3 artiklan soveltamisesta aiheutuvat määrät yhdessä kunkin vuoden marraskuun osalta ilmoitettujen menojen kanssa.
Jos jäsenvaltiot toimittavat tämän asetuksen 26 artiklan 3 kohdan mukaisen, mainitun artiklan 1 kohdassa säädettyä kyselylomaketta koskevan päivityksen, sen tuloksena mukautetut määrät on ilmoitettava Euroopan maatalouden tukirahastolle viimeistään yhdessä sen kuukauden osalta ilmoitettujen menojen kanssa, jota ennen kyselylomake on toimitettava.”
5)
Korvataan 16 artikla seuraavasti:
”16 artikla
Liikaa maksetun määrän uudelleenjakoa koskevat perusteet
1. Jäsenvaltioiden on tarvittaessa määriteltävä asetuksen (EY) N:o 1788/2003 13 artiklan 1 kohdan b alakohdassa tarkoitetut etuoikeutetut tuottajaluokat yhtä tai useampaa seuraavaa objektiivista arviointiperustetta noudattaen:
a)
jäsenvaltion toimivaltaisen viranomaisen virallinen vahvistus siitä, että maksu on kokonaan tai osittain peritty aiheetta;
b)
tilan ja ennen kaikkea neuvoston asetuksen (EY) N:o 1257/1999 (3) 18 artiklassa tarkoitettujen vuoristoalueiden maantieteellinen sijainti;
c)
tilan eläinten enimmäistiheys, joka on yhteydessä laajaperäiseen kotieläintuotantoon;
d)
tilakohtaisen viitemäärän ylitys on alle viisi prosenttia tai alle 15 000 kilogrammaa sen mukaan, kumpi määrä on alhaisempi;
e)
tilakohtainen viitemäärä on alle 50 prosenttia kansallisesta keskimääräisestä tilakohtaisesta viitemäärästä;
f)
muut puolueettomat perusteet, jotka jäsenvaltio on hyväksynyt neuvoteltuaan komission kanssa.
2. Liikaa maksettu määrä on jaettava uudelleen 15 kuukauden kuluessa asianomaisen kahdentoista kuukauden jakson päättymisestä.
6)
Lisätään 16 a artikla seuraavasti:
”16 artikla a
Euroopan maatalouden tukirahastolle suoritettavan maksun ulkopuolelle jäävän yhden prosentin maksun käyttäminen
Jos asetuksen (EY) N:o 1788/2003 3 artiklan 1 kohdan mukainen yhden prosentin maksu, jota ei suoriteta Euroopan maatalouden tukirahastolle, on enemmän kuin määrä, joka tarvitaan kattamaan vararikkotapaukset tai tapaukset, joissa jotkut tuottajat eivät pysty suorittamaan maksua lainkaan, jäsenvaltiot voivat käyttää ylitse jäävän määrän mainitun asetuksen 13 artiklan 1 kohdan mukaisesti.”
7)
Korvataan 24 artiklan 6 kohdan ensimmäinen alakohta seuraavasti:
”Suoramyyntiä harjoittavien tuottajien on pidettävä vähintään kolmen vuoden ajan kyseessä olevien asiakirjojen laatimisvuoden päättymisestä jäsenvaltion toimivaltaisen viranomaisen saatavilla kahdentoista kuukauden jakson osalta laadittu varastokirjanpito, josta ilmenevät maidon tai maitotuotteiden kuukausi- ja tuotekohtainen myynti tai siirto.
Tuottajien, joiden suoramyynnin tilakohtainen viitemäärä on vähintään 5 000 kilogrammaa, on pidettävä kirjaa myös maidosta ja maitotuotteista, jotka on tuotettu, muttei myyty tai siirretty.
Jäsenvaltiot voivat vahvistaa lisää yksityiskohtaisia sääntöjä.”
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Edellä olevaa 1 artiklan 2 kohtaa sovelletaan 1 päivästä huhtikuuta 2007.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä lokakuuta 2006.

Labels: 17
6
15